
A bazális előagyi kolinerg rendszer életkorfüggő változásainak vizsgálata pavlovi kondicionálás során

A bazális előagyi kolinerg neuronok (BFCNs) acetilkolin (ACh) felszabadítása és kapcsolataik révén kulcsszerepet játszanak az olyan kognitív funkciók megfelelő működésében, mint a figyelem, az éberség és a megerősítéses tanulási folymatok. Bár az életkorral összefüggő kolinerg funkcióvesztés, melyet a dendritek, szinapszisok és axonok degenerációja jellemez, gyakran vizsgált kérdés, még nem ismerjük a kapcsolatot a tanulás során tapasztalható kolinerg aktivitás és a normális vagy kóros életkorfüggő neurodegeneráció között. Hogy jobban megértsük ezt az összefüggést munkánk során a BFCNs-hez köthető ACh felszabadulás életkorfüggő változásait vizsgáltuk különböző korcsoportú, valamint Alzheimer-kór modell (AD) egértörzsekben.
Kísérleteinkben fejrögzített egereket vizsgáltunk (n = 27) pavlovi kondicionálás során. Elsőként a Broca-féle diagonális köteg horizontális ágának (HDB) területére beültetett optrode segítségével mértük egyedi kolinerg sejtek aktivitását 3-6 és 18-21 hónapos ChAT-Cre állatokban, mely egértörzs lehetővé teszi a kolinerg sejtek célzott vizsgálatát. Ezt követően optogenetikai gátlást végeztünk HDB kolinerg neuronjain a feltételes inger (CS) bemutatása során 3-6 hónapos állatokban. Végül szálfotometriával szimultán mértük az ACh felszabadulást a bazolaterális amigdalában (BLA) és a mediális prefrontális kéregben (mPFC) különböző korcsoportokban (3-6, 12-15 és 18-21 hónapos) és 18 hónapos AD-modell (3xTg-AD) egerekben.
Fiatal állatokban a BFCNs megnövekedett aktivitással és ACh felszabadítással reagálnak a feltétel nélküli ingerre (US) és a jutalmat jelző CS-re a BLA-ban és az mPFC-ben. Idős, valamint AD-modell állatokban ilyen növekedést csak az US után tapasztaltunk a CS-t követően nem. Az optogenetikával gátolt állatok, nem tudták elsajátítani a feladatot. Eredményeink arra utalnak, hogy pavlovi kondicionálás során a BFCNs-ből felszabaduló ACh szükséges a CS-US asszociáció megfelelő kialakulásához.



